[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.10.2008

KOM(2008) 606 endelig

2006/0147 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS FORORDNING om aromaer og visse fødevareingredienser med aromagivende egenskaber til anvendelse i og på fødevarer og om ændring af Rådets forordning (EØF) nr. 1576/89, Rådets forordning (EØF) nr. 1601/91, forordning (EF) nr. 2232/96 og direktiv 2000/13/EF

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2006/0147 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS FORORDNING om aromaer og visse fødevareingredienser med aromagivende egenskaber til anvendelse i og på fødevarer og om ændring af Rådets forordning (EØF) nr. 1576/89, Rådets forordning (EØF) nr. 1601/91, forordning (EF) nr. 2232/96 og direktiv 2000/13/EF

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2. Baggrund

Forslag sendt til Europa-Parlamentet og Rådet (dokument KOM(2006) 0427 endelig - 2006/0147(COD)): | 28. juli 2006 |

Udtalelse afgivet af Det Europæiske Økonomiske og Sociale Udvalg: | 25. april 2007 |

Udtalelse afgivet under Europa-Parlamentets førstebehandling: | 10. juli 2007 |

Ændret forslag fremsendt: | 24. oktober 2007 |

Politisk enighed i Rådet: | 17. december 2007 |

Fælles holdning vedtaget: | 10. marts 2008 |

Udtalelse afgivet under Europa-Parlamentets andenbehandling: | 8. juli 2008 |

3. formålet med forslaget

I Rådets direktiv 88/388/EØF er der fastsat definitioner af aromaer, generelle regler for anvendelse af aromaer, krav til mærkning og maksimalgrænseværdier for stoffer, der giver anledning til betænkeligheder med hensyn til menneskers sundhed. I henhold til direktivet bør fællesskabslovgivningen om aromaer i første række tage hensyn til kravene om beskyttelse af menneskers sundhed.

Der er behov for en gennemgribende ændring af direktivet for at tage hensyn til den teknologiske og videnskabelige udvikling vedrørende aromaer. Desuden har vedtagelsen af Europa-Parlamentets og Rådets forordning (EF) nr. 178/2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet (EFSA) og om procedurer vedrørende fødevaresikkerhed gjort det nødvendigt at justere visse bestemmelser og at indføre andre bestemmelser.

Af hensyn til klarhed og effektivitet erstattes direktiv 88/388/EØF af dette forslag. De vigtigste mål er:

- at præcisere anvendelsesområdet for lovgivningen om aromaer

- at modernisere den eksisterende lovgivning om aromaer og tilpasse den til den teknologiske og videnskabelige udvikling

- at fastlægge klare procedurer for evaluering og godkendelse

- bedre at informere forbrugeren om anvendelsen af naturlige aromaer

- at tilpasse reglerne til forordning (EF) nr. 882/2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes.

Den foreslåede forordning om aromaer er en del af pakken vedrørende fødevareforbedringsmidler. Pakken omfatter forslag vedrørende fødevaretilsætningsstoffer, fødevareenzymer og fødevarearomaer. Forslaget indgår i Kommissionens forenklingsprogram og sikrer endvidere harmonisering ikke blot inden for hvert af områderne, men det styrker også sammenhængen mellem de tre områder, der har relation til hinanden. Pakken omfatter også et fjerde forslag, hvori der fastsættes én fælles procedure for evaluering og godkendelse af stofferne.

4. Kommissionens udtalelse om Europa-Parlamentets ændringsforslag

- I forbindelse med andenbehandlingen vedtog Europa-Parlamentet en konsolideret tekst, som indeholder en række ændringer i forhold til den fælles holdning. Teksten er resultatet af drøftelser mellem Rådet, Europa-Parlamentet og Kommissionen. Ændringsforslagene er hovedsagelig af teknisk art og ligger generelt på linje med det oprindelige forslag og styrker de centrale principper i det. Især bør der lægges mærke til de ændringsforslag, der gør, at visse aspekter af bestemmelserne ikke finder anvendelse, når det kun er krydderurter og krydderier, der er tilsat til fødevarer. Andre ændringsforslag omfatter en præcisering af samspillet mellem forslaget til forordning om fødevaretilsætningsstoffer og forordning (EF) nr. 1829/2003 om genetisk modificerede fødevarer og foderstoffer og giver desuden større retssikkerhed for producenter og brugere af aromaer ved at forlænge fristen for vedtagelse af fællesskabslisten over aromastoffer. Andre af ændringsforslagene styrker forsigtighedsprincippet og indebærer en yderligere præcisering af princippet om, at forbrugerne ikke må vildledes. Der er desuden indarbejdet en række tekniske ændringer, som følge af at forordning (EØF) nr. 1576/89 om spiritus er blevet afløst af forordning (EF) nr. 110/2008.

- Kommissionen kan acceptere alle de ændringsforslag, Europa-Parlamentet har vedtaget. Resultatet af Europa-Parlamentets andenbehandling er meget tilfredsstillende.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.